TUUSULAN KUNTA
Keski-Uudenmaan asiamies- ja neuvontapalveluyksikkö
Koskenmäenpolku 4 (PL 60)
04300 TUUSULA

OIKEUSMINISTERIÖ
Lainvalmisteluosasto
PL 25
00023 VALTIONEUVOSTO

Asia	Lausunto edunvalvonta-asioiden selvitystyöryhmän mietinnöstä
	(oikeusministeriön mietintöjä ja lausuntoja 4/2010)

Viite	Lausuntopyyntö 19.2.2010 OM 12/41/2009

Tuusulan kunnan edunvalvonnan puolesta esitän yllä tarkoitetusta työryhmän mietinnöstä lausuntona kohteliaimmin seuraavaa:

Yleisen edunvalvonnan voimavarojen käytön näkökulmasta pidämme työryhmän ehdotuksia oikeansuuntaisina. Erityisesti edunvalvonnan jatkumisen tarpeellisuutta koskeviin niin sanottuihin nelivuotisselvityksiin liittyvien ja toisaalta vuositilin antamisvelvollisuudesta vapauttamista tai tilikauden pidentämistä helpottavien muutosten voidaan arvioida jossakin määrin vähentävän edunvalvonnan työmäärää ja tällä tavoin tukevan voimavarojen suuntaamista päämiesten oikeusturvan näkökulmasta aikaisempaa tarkoituksenmukaisemmin.

Edellä sanotusta huolimatta ehdotukset eivät etukäteen arvioituina näyttäisi alentavan yleisen edunvalvonnan työmäärää siinä määrin, että tällä olisi ainakaan lyhyellä aikavälillä vaikutusta yleisen edunvalvonnan henkilöstötarpeeseen. Esimerkiksi holhoustilien aikaisempaa yleispiirteisempi tarkastaminen vaikuttaisi holhousviranomaisena toimivan maistraatin tehtäviin, mutta ei olennaisesti vähentäisi tilin laatimisesta ja siihen liittyvistä tehtävistä edunvalvonnalle aiheutuvaa työtä. Samoin esimerkiksi alaikäisten edunvalvontojen rekisteröintiä koskevan euromääräisen rajan korottamisen vaikutukset yleisen edunvalvojan palvelujen tuottamiseen voidaan arvioida varsin rajallisiksi, koska alaikäisten edunvalvonnat päätyvät yleisille edunvalvojille yleensäkin lähinnä niin sanotuissa väärinkäytöstapauksissa, joiden esiintymiseen rekisteröintiä koskeva euromääräinen raja ei olennaisesti vaikuta ja joiden kyseessä ollessa edunvalvonnan rekisteröintiin on joka tapauksessa olemassa holhoustoimesta annetun lain 66 §:n 2 momentissa tarkoitettu erityinen syy.

Holhoustoimen edunvalvontapalveluiden järjestämisestä annetun lain 5 §:ään ehdotettua yleisen edunvalvojan esteellisyyttä koskevaa muutosta pidämme edunvalvontatyön järjestämisen näkökulmasta perusteltuna emmekä katso sen ehdotetussa muodossaan vaarantavan päämiesten oikeusturvaa.

Tuusulassa 16.3.2010

Ville Jämsä
Asiamies, yksikön esimies
Puhelin: 09-8718 3015
GSM: 040-314 3015
Faksi: 09-8718 3090
Sähköposti: ville.jamsa@tuusula.fi